Diari Oficial de la Generalitat Valenciana


Sumari del DOGV 9593, del 11-05-2023 (2023/5006)

ORDRE 3/2023, de 8 de mayo de 2023 de la Conselleria de Política Territorial, Obres Públiques i Mobilitat, per la qual s'estableixen les bases reguladores per a la concessió de subvencions destinades als municipis de la comunitat valenciana per a l'elaboració de documents urbanístics relacionats amb la minimització d'impactes territorials..
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9593

Data del DOGV
:   11-05-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/5006


Data del document
:   08-05-2023

Organisme emissor
:   Conselleria de Política Territorial, Obres Públiques i Mobilitat

Tipus de document
:   Ordre

Anàlisi jurídica

 Descriptors 

:   * Conselleria de Política Territorial, Obres Públiques i Mobilitat
    * legislació

ORDRE 3/2023, de 8 de mayo de 2023 de la Conselleria de Política Territorial, Obres Públiques i Mobilitat, per la qual s'estableixen les bases reguladores per a la concessió de subvencions destinades als municipis de la comunitat valenciana per a l'elaboració de documents urbanístics relacionats amb la minimització d'impactes territorials.. [2023/5006]  
  
Índex  
  
Preàmbul  
Article únic. Aprovació de bases  
Disposició Addicional Única. Clàusula de no incidència pressupostària  
Disposició final. Entrada en vigor  
Annex I. Bases reguladores  
Base 1. Objecte i règim jurídic   
Base 2. Beneficiaris. Requisits per a obtindre la condició de beneficiaris  
Base 3. Òrgans competents per a la tramitació i resolució del procediment   
Base 4. Procediment de concessió i termini de resolució  
Base 5. Convocatòria: publicació, forma i termini de presentació de les sol·licituds  
Base 6. Compatibilitat de les subvencions  
Base 7. Número de les subvencions i criteris per a la determinació de la seua quantia: grups per nuclis d'habitatges  
Base 8. Criteris objectius de valoració de sol·licituds i puntuació  
Base 9. Justificació de les subvencions  
Base 10. Mètode general de control  
Base 11. Protecció de dades de caràcter personal  
Base 12. Obligacions de publicitat activa  
Annex II. Ràtio de nombre d'habitatges en sòl no urbanitzable per quilòmetre quadrat de superfície de terme municipal  
  
  
Preàmbul  
  
D'acord amb el que es disposa en el article 129 de la Llei 39/2015, d'1 d'octubre, del procediment administratiu comú de les administracions públiques, en l'exercici de la potestat reglamentària, les Administracions públiques actuaran d'acord amb els principis de necessitat, eficàcia, proporcionalitat, seguretat jurídica, transparència, i eficiència, per la qual cosa es procedeix, a continuació, a justificar l'adequació de la present ordre als esmentats principis.  
La necessitat de redactar aquesta ordre de bases naix conjuntament de les normes del text refós de la Llei d'ordenació del territori, urbanisme i paisatge, aprovat pel Decret legislatiu 1/2021, de 18 de juny, del Consell (TRLOTUP), que estableix en els articles 228 a 231 la regulació dels procediments de minimització d'impactes territorials, i de les competències de foment d'actuacions de planificació urbanística atribuïdes a la Direcció General d'Urbanisme pel Decret 177/2020, del Consell, d'aprovació del Reglament orgànic i funcional de la Conselleria de Política Territorial, Obres Públiques i Mobilitat.   
  
L'existència d'habitatges construïts al marge de la legalitat sobre sòl no urbanitzable té una evident incidència sobre l'entorn: provoca la deterioració del paisatge; es produeix l'abocament d'aigües residuals, sense control ni tractament, amb la consegüent afectació als aqüífers subterranis; l'eliminació d'espècies vegetals de major o menor valor, el fraccionament d'hàbitats, etc. Els impactes, a més d'ambientals, també són econòmics, considerant que l'Administració, en molts casos, ha de sufragar despeses per a la prestació de serveis a aquestes edificacions.  
  
El procediment de minimització previst en el TRLOTUP està conformat per una sèrie de tràmits i documents urbanístics que pretenen, tal com el seu nom indica, “minimitzar”, és a dir, pal·liar, evitar o disminuir els impactes que sobre el territori i el medi ambient produeixen o han produït habitatges il·legalment implantats en sòl no urbanitzable. Els habitatges que poden acollir-se a aquest procediment hauran d'estar totalment finalitzats abans del 20 d'agost de 2014.  
  
La figura de la minimització d'impactes territorials (d'ara en avant, MIT) determina la implementació d'una sèrie d'obres mínimes que eviten o disminuïsquen els efectes perniciosos que, sobre el medi ambient i el territori, provoquen els esmentats habitatges, amb especial preocupació sobre els abocaments incontrolats que es produeixen en els aqüífers. El mateix TRLOTUP, en l'article 229.3 a) relaciona les obres de minimització estrictament imprescindibles que han d'escometre's en el procediment: «… En particular, ha d'incloure, preceptivament, un sistema de depuració d'abocaments de tota mena, que es pot agrupar per habitatges, uns espais destinats a la recollida regular de residus sòlids, un sistema viari que permeta un accés rodat segur a les edificacions i l'adequada connexió del nucli d'habitatges amb la xarxa viària. Així mateix, si resulta possible des del punt de vista econòmic, tècnic i ambiental, la disposició d'un sistema de subministrament d'aigua potable i d'energia elèctrica».  
Els processos de minimització, a través de la figura dels plans especials de minimització d'impactes territorials (PEMIT) prevista en l'article 229.1 del TRLOTUP, els quals han de ser dissenyats i proposats pels ajuntaments, tenen com a conseqüència la regularització d'aquests habitatges.  
Atés que l'impacte territorial produït per aquests habitatges afecta gran part del territori de la Comunitat Valenciana, l'activitat de foment del planejament en matèria de minimització d'impactes es considera, en aquest cas, una finalitat d'interés general. D'acord amb això, la present Ordre és l'instrument més adequat per a garantir la consecució dels principis de necessitat i eficàcia, així com el de proporcionalitat, ja que conté la regulació imprescindible per a atendre l'interés general protegit.  
A fi de garantir el principi de seguretat jurídica, la iniciativa normativa s'exerceix de manera coherent amb la resta de l'ordenament jurídic, nacional i de la Unió Europea, per a generar un marc normatiu estable, predictible, integrat, clar i de certitud, que facilite el coneixement i la comprensió d'aquest i, en conseqüència, l'actuació i la presa de decisions dels ajuntaments. Així, les presents bases reguladores i les subvencions a què es refereixen, es regiran amb caràcter general i a més de per el que es disposa en aquesta Ordre, per la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions; la Llei 38/2003, de 17 de novembre, general de subvencions, i el seu Reglament, aprovat mitjançant Reial decret 887/2006, de 21 de juliol; la Llei 5/1983, de 30 de desembre del Consell; la Llei 39/2015, d'1 d'octubre, del procediment administratiu comú de les administracions públiques; la Llei 1/2022, de 13 d'abril, de transparència i bon govern de la Comunitat Valenciana; el capítol I del títol I de la Llei 2/2015, de 2 d'abril, de participació ciutadana de la Comunitat Valenciana i la seua norma de desenvolupament, Decret 105/2017, de 28 de juliol, del Consell, en el que no s'opose a aquesta; i el Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques.  
En aplicació del principi de transparència, es possibilita l'accés senzill, universal i actualitzat a la normativa en vigor i els documents propis del seu procés d'elaboració, en els termes establits en les lleis en matèria de transparència citades: Llei 1/2022, de 13 d'abril i Llei 2/2015, de 2 d'abril, de la Generalitat.  
En aplicació del principi d'eficiència, l'ordre evita càrregues administratives innecessàries o accessòries i racionalitza, en la seua aplicació, la gestió dels recursos públics.  
Quan l'ordre afectarà les despeses o ingressos públics, la seua aplicació queda supeditada al compliment dels principis d'estabilitat pressupostària i sostenibilitat financera.  
Les ajudes regulades per aquestes bases estan incloses en el projecte de Pla estratègic de subvencions 2023-2025 de la Conselleria de Política Territorial, Obres Públiques i Mobilitat que es troba en procés d'elaboració, havent-se convocat en exercicis anteriors en virtut del Pla estratègic de subvencions 2020-2022, mitjançant les ordres 5/2021, de 3 de setembre i 6/2022, de 18 de juliol, de la Conselleria de Política Territorial, Obres Públiques i Mobilitat, de bases i convocatòria d'aquestes ajudes per als exercicis corresponents.  
A tenor del que es disposa en l'article 107, apartat 1 del Tractat de funcionament de la Unió Europea, les ajudes a què es refereix aquesta Ordre són compatibles amb el mercat interior europeu i queden dispensades de l'obligació de notificació establida en l'article 108, apartat 3, del Tractat i de comunicar, d'acord amb el que es disposa en l'article 3.4 del Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, ja que no compleixen tots els requisits del mencionat article 107.1, perquè no suposen avantatge econòmic per a una empresa ni falsegen la competència, i no afecta els intercanvis comercials entre els estats membres.  
Per tot l'exposat, fent ús de les facultats conferides per l'article 28.e) de la Llei 5/1983, de 30 de desembre, del Consell, el Decret 177/2020, del Consell, d'aprovació del Reglament orgànic i funcional de la Conselleria de Política Territorial, Obres Públiques i Mobilitat i els articles 160.2.b i 165.1 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i s'han tingut en compte els preceptes bàsics de la Llei 38/2003 general de subvencions, així com el reglament que la desplega, i consten els informes de l'Advocacia General de la Generalitat i de la corresponent intervenció delegada,   
  
  
ORDENE  
  
Article únic. Aprovació de bases reguladores d'ajudes  
Aprovar les bases reguladores per a la concessió de subvencions destinades als ajuntaments de la Comunitat Valenciana per a l'elaboració de documents urbanístics relacionats amb la minimització d'impactes territorials, que es contenen en l'annex de la present Ordre.  
  
  
DISPOSICIÓ ADDICIONAL   
  
Única. Clàusula de no incidència pressupostària  
La conselleria competent en matèria d'urbanisme dotarà les subvencions a què es refereix la present Ordre amb càrrec al programa pressupostari que incorpore els crèdits adequats per a finançar-les. Durant els exercicis en què la present ordre romanga vigent, les convocatòries de subvencions que es publiquen establiran les dotacions anuals, consignades en els Pressupostos de la Generalitat que hagen de finançar-se.  
  
L'aplicació i execució d'aquesta ordre, incloent-se a aquest efecte tots els actes jurídics que pogueren dictar-se en el seu desplegament o execució, no podrà tindre cap incidència, diferent de l'anterior, en la dotació de tots i cadascun dels capítols de despesa assignada a la dita conselleria i, en tot cas, haurà de ser atesa amb els mitjans personals i materials de la conselleria competent per raó de la matèria.  
  
  
DISPOSICIÓ FINAL  
   
Única. Entrada en vigor  
La present ordre farà efecte des de l'endemà de la publicació en el Diari Oficial de la Generalitat Valenciana.  
  
València, 8 de maig de 2023  
  
La consellera de Política Territorial,   
Obres Públiques i Mobilitat  
REBECA TORRÓ SOLER  
  
  
  
  
ANNEX I  
Bases reguladores per a la concessió de subvencions destinades als ajuntaments de la Comunitat Valenciana per a l'elaboració de documents urbanístics relacionats amb la minimització d'impactes territorials  
  
Base 1. Objecte i règim jurídic  
1. La present ordre estableix les bases per a la concessió de subvencions destinades a ajuntaments de la Comunitat Valenciana per al finançament de l'elaboració de documents urbanístics relacionats amb la minimització d'impactes territorials a què es refereixen els articles 52 i 228 a 231 del text refós de la Llei d'ordenació del territori, urbanisme i paisatge, aprovat per Decret legislatiu 1/2021, de 18 de juny, (d'ara en avant, TRLOTUP).  
Cada convocatòria ha de concretar, com a activitat subvencionable, els documents de l'expedient de tramitació del planejament que es pretenga fomentar.  
2. Les ajudes que es concedisquen a l'empara de la present ordre tindran la consideració de subvencions públiques i la seua concessió es regirà pel que es disposa en aquesta, en els articles 164 i següents de la Llei 1/2015, de 6 de febrer, de la Generalitat, hisenda pública, sector públic instrumental i subvencions (d'ara en avant, LHPV), i en la Llei 38/2003, de 17 de novembre, general de subvencions (d'ara en avant, LGS) i el seu reglament de desplegament. Amb caràcter general es regiran per la Llei 5/1983, de 30 de desembre del Consell, la Llei 39/2015, d'1 d'octubre, del procediment administratiu comú de les administracions públiques i la Llei 1/2022, de 13 d'abril, de la Generalitat, de transparència i bon govern de la Comunitat Valenciana.  
3. En compliment del que preceptua el Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, s'ha remés a la Direcció General de Fons Europeus una comunicació sobre la no subjecció d'aquestes a la política de competència de la Unió Europea en matèria de subvencions públiques, perquè no es compleixen els requisits de l'article 107 del Tractat de funcionament de la Unió Europea.  
  
  
Base 2. Beneficiaris. Requisits per a obtindre la condició de beneficiari  
1. Podran obtindre la condició de beneficiari d'aquestes subvencions els ajuntaments de la Comunitat Valenciana que complisquen els següents requisits:  
A) Tindre una població de fins a 20.000 habitants.  
B) Que en el seu territori es donen les circumstàncies previstes en els articles 228, 229 i 231 del TRLOTUP per a acollir-se als procediments de minimització d'impactes territorials:  
a) Que existisquen nuclis d'habitatges consolidats implantats sobre àmbits de sòl no urbanitzable, comú o protegit, entesos com a agrupacions d'habitatges que donen lloc a una densitat igual o superior a tres habitatges per hectàrea, en els termes establits en l'article 228 apartat 2n del TRLOTUP.  
b) Que els habitatges a les quals es refereix l'apartat anterior complisquen els següents requisits, d'acord amb l'article 228 del TRLOTUP:  
i) Que les finques on se situen els habitatges conserven una parcel·lació de característiques rurals.  
ii) Que les edificacions es troben completament acabades abans del 20 d'agost de 2014.  
iii) Que la implantació dels habitatges s'haja realitzat al marge dels procediments formalitzats d'urbanització i edificació.  
C) Que complisquen amb les prescripcions d'aquestes bases i de les corresponents convocatòries.  
La manera d'acreditar les circumstàncies anteriors consistirà en la documentació que, a aquest efecte, s'establisca en cada convocatòria i que serà apreciada per l'òrgan instructor.  
2. No podran obtindre la condició de beneficiari aquells ajuntaments en els quals concórrega alguna de les prohibicions previstes en l'article 13.2 de la LGS, i s'ha de justificar tal circumstància pels ajuntaments mitjançant declaració responsable.   
  
Base 3. Òrgans competents per a la tramitació i resolució del procediment  
1. L'òrgan competent per a l'inici i la resolució del procediment de concessió serà la direcció general competent en matèria d'urbanisme.  
  
2. L'òrgan competent per a l'ordenació i instrucció del procediment serà la subdirecció general competent en matèria d'urbanisme que, en qualsevol moment, podrà acordar d'ofici totes les actuacions necessàries per a la determinació, coneixement i comprovació de les dades en virtut dels quals ha de pronunciar-se la resolució.  
L'òrgan instructor, en l'àmbit de les seues competències, podrà emetre les instruccions que calga per al compliment dels requeriments de la present ordre i les convocatòries respectives i per a l'execució i certificació de despeses de l'activitat subvencionada.  
En els supòsits de vacant, absència o malaltia de la persona titular de l'òrgan instructor, serà substituïda per la persona que ocupe la direcció del servei encarregat de la matèria i, si no hi ha altre remei, per qui designe la direcció general competent en matèria d'urbanisme.  
3. Per a l'estudi i valoració de les sol·licituds, es constituirà una comissió de valoració integrada pels següents cinc membres:   
a) La persona titular de la subdirecció general competent en matèria d'urbanisme, o persona que aquesta designe per a la seua substitució, que presidirà la Comissió.  
b) La persona titular del servei competent en la matèria objecte de subvenció.  
c) Tres vocalies designades per la persona titular de la direcció general amb competències en matèria d'urbanisme, i seleccionades d'entre el seu personal funcionari pertanyent als Grups A-1 o A-2, designant, així mateix, qui exercirà la secretaria i la seua suplència.  
En casos d'absència o malaltia i, en general, quan concórrega alguna causa justificada, la suplència de qualsevol de les persones membres titulars serà designada per la direcció general competent en matèria d'urbanisme, d'entre el seu personal funcionari pertanyent als grups A-1 o A-2.  
El funcionament de la comissió de valoració es regirà, en tot el que no regulen expressament aquestes bases reguladores o en la convocatòria, per les normes de funcionament dels òrgans col·legiats previstes en la Llei 40/2015, d'1 d'octubre, de règim jurídic del sector públic.  
  
En la composició de la comissió de valoració es procurarà observar el principi de presència equilibrada de dones i homes, d'acord amb la disposició addicional primera de la Llei orgànica 3/2007, de 22 de març, per a la igualtat efectiva de dones i homes.  
4. Després d'estudi i valoració de les sol·licituds, la comissió de valoració formularà un informe-proposta en el qual es concrete el resultat de forma prelada de l'avaluació de les sol·licituds admeses, atesos els criteris establits per a la seua valoració, en la qual s'indicarà les que puguen rebre subvenció i la seua quantia, fins a esgotar el crèdit de la convocatòria, i les que queden en llista de reserva en cadascun dels grups per haver-se esgotat el crèdit. Així mateix, formularà una proposta d'inadmissió motivada d'aquelles sol·licituds que no poden ser valorades per no complir els requisits establits en les presents bases.  
  
5. La comissió de valoració elevarà la proposta de resolució a la persona titular de la Direcció General d'Urbanisme, qui resoldrà el procediment de concessió.  
  
Base 4. Procediment de concessió i termini de resolució.  
1. La concessió de les subvencions es portarà a efecte en règim de concurrència competitiva, pel procediment previst en l'article 164 de la Llei 1/2015, LHPV i els articles 23 i següents de l'LGS així com articles 55 i següents de l'RLGS.  
2. En la seua gestió es respectaran els principis de publicitat, transparència, objectivitat, igualtat i no discriminació; eficàcia en el compliment dels objectius fixats per l'Administració concedent, i eficiència en l'assignació i utilització dels recursos públics, establits en l'article 8.3 de la LGS. Sense perjudici de la resta d'obligacions legals, es respectaran els principis generals establits en l'article 2 de la Llei 1/2022, de 13 d'abril, de la Generalitat, de transparència i bon govern de la Comunitat Valenciana.  
3. La resolució del procediment serà dictada i notificada als ajuntaments beneficiaris en el termini màxim de sis mesos a partir de l'endemà de la publicació de la convocatòria, transcorregut el qual sense que haja recaigut resolució expressa, les sol·licituds podran entendre's desestimades, de conformitat amb l'article 25 de la Llei 39/2015, d'1 d'octubre, del procediment administratiu comú de les administracions públiques (d'ara en avant, LPAC).  
El termini per a dictar la resolució de concessió podrà ser suspés i/o ampliat d'acord amb els articles 22 i 23 de l'LPAC.  
  
Base 5. Convocatòria: publicació, forma i termini de presentació de les sol·licituds  
1. El procediment s'iniciarà d'ofici mitjançant la corresponent convocatòria, que es publicarà en el Diari Oficial de la Generalitat Valenciana i a través de la base de dades nacional de subvencions (BDNS), en la qual s'establirà la forma i el termini de presentació de sol·licituds, que no podrà ser inferior a 15 dies hàbils comptats des de l'endemà del de la publicació de la convocatòria, i serà causa d'inadmissió la presentació fora de termini.  
2. Les sol·licituds es presentaran en model normalitzat juntament amb la documentació que s'especifique en la convocatòria com a part integrant de la sol·licitud, mitjançant tràmit telemàtic, a través de la seu electrònica de la Generalitat (https:sede.gva.es).  
Quan en la convocatòria s'establisquen models o formularis de la documentació a presentar, aquests seran d'ús obligatori per als interessats de conformitat amb l'article 66. 6 Llei 39/2015 d'1 d'octubre de procediment administratiu comú de les administracions públiques. Aquests hauran de posar-se a disposició dels sol·licitants en el tràmit telemàtic corresponent, sent causa d'inadmissió de la sol·licitud la presentació dels documents en un altre format.  
Es consideraran efectivament presentades aquelles sol·licituds signades electrònicament i registrades dins de termini, que incloguen tant el formulari com la resta d'informació i documents determinats en la convocatòria. S'inadmetrà qualsevol sol·licitud presentada seguint un procediment diferent del descrit.  
Si la documentació presentada juntament amb la sol·licitud no complira els requisits exigits, es requerirà a l'interessat perquè, en el termini de deu dies hàbils des del següent al de la recepció del requeriment, esmene la falta o aporte els documents requerits, amb advertiment que, si no ho fera, se li tindrà per desistit de la seua sol·licitud, mitjançant resolució dictada en els termes previstos en l'article 21 de la Llei 39/2015, d'1 d'octubre, de procediment administratiu comú de les administracions públiques, d'acord amb el que s'estableix en l'article 23.5 de la LGS.  
  
Base 6. Compatibilitat de les subvencions  
Aquestes subvencions seran compatibles amb la percepció d'altres subvencions, ajudes, ingressos o recursos per a la mateixa finalitat, procedents de qualssevol administracions o entitats públiques o privades, nacionals, de la Unió Europea o d'organismes internacionals, tenint en compte que l'import total de les subvencions rebudes en cap cas podrà ser de tal quantia que, aïlladament o en concurrència amb altres subvencions, ajudes, ingressos o recursos, supere el cost de l'activitat subvencionada. En aquest cas, es procedirà al reintegrament de l'excés.  
  
Base 7. Nombre de les subvencions i criteris per a la determinació de la seua quantia: grups per nuclis d'habitatges  
1. En compliment del que es disposa en l'article 23.2 de la LGS i de l'article 166 de la LHPV, i d'acord amb el que establisca la Llei de pressupostos de la Generalitat Valenciana per a l'exercici corresponent, anualment es convocaran les subvencions regulades per aquesta ordre i es donarà publicitat de les línies de crèdit i de l'import global màxim del corresponent exercici. La convocatòria, podrà preveure així mateix l'ampliació de la dotació destinada a aquests o una quantia addicional, en els termes establits en els articles 56 i 58 del Reial decret 887/2006, de 21 de juliol, pel qual s'aprova el Reglament de la LGS, i en l'article 11 del Decret 77/2019, de 7 de juny, del Consell, de regulació del procediment de gestió del pressupost de la Generalitat.  
  
2 L'òrgan competent concedirà les subvencions per a l'elaboració dels documents urbanístics relacionats amb la minimització d'impactes territorials, que incloguen des de 3 fins a 50 habitatges, segons els següents grups:  
a) GRUP I: es concedirà el nombre màxim de subvencions que establisca cada convocatòria per a l'elaboració de documents urbanístics relacionats amb la minimització d'impactes territorials que incloguen nuclis d'entre 3 i 10 habitatges, per l'import màxim cadascun d'aquests que igualment s'establisca en la convocatòria, IVA inclòs.  
  
b) GRUP II: Ee concedirà el nombre màxim de subvencions que establisca cada convocatòria per a l'elaboració de documents urbanístics relacionats amb la minimització d'impactes territorials que incloguen nuclis d'entre 11 i 30 habitatges, per l'import màxim cadascuna d'elles que igualment s'establisca en la convocatòria, IVA inclòs.  
  
c) GRUP III: concedirà el nombre màxim de subvencions que establisca cada convocatòria per a l'elaboració de documents urbanístics relacionats amb la minimització d'impactes territorials que incloguen nuclis d'entre 31 i 50 habitatges, per l'import màxim cadascun d'aquests que igualment s'establisca en la convocatòria, IVA inclòs.  
  
3. En el cas que no hi haguera suficients sol·licituds d'ajuda per a esgotar el crèdit corresponent en algun dels grups, la comissió de valoració reordenarà la distribució indicada, de manera proporcional, amb vista a esgotar el crèdit existent, segons els criteris que s'establisquen, si és el cas, en les convocatòries.  
  
Base 8. Criteris objectius de valoració de sol·licituds i puntuació  
1. La valoració de les sol·licituds de subvenció s'efectuarà, dins de cadascun dels grups d'habitatges, atesos els següents criteris objectius, atorgant un màxim de 34 punts:  
a) Població del municipi, que haurà de coincidir amb l'últim Reial decret que s'haja publicat en la data de la convocatòria, pel qual es declaren oficials les xifres de població resultants de la revisió per l'INE del Padró municipal.  
Els punts s'assignaran a cada sol·licitud mitjançant l'atorgament de 10 punts a la proposta amb menor població, i a la resta, els corresponents proporcionalment en funció de la seua diferència amb aquella, de manera que la puntuació de cada sol·licitud resultarà de l'aplicació de la següent fórmula:   
  
PUNTS EXPEDIENT A ESTUDI =   
(nre. hab. expedient menor població) X (punt. màxima=10)  
---------------------------------------------------------------------------   
nre. habitants de l'expedient a estudi  
  
b) Ràtio de nombre d'habitatges en sòl no urbanitzable per quilòmetre quadrat de superfície del terme municipal, segons les estadístiques de la Direcció General d'Urbanisme que es recullen en la taula que figura al final d'aquestes bases (fins a 10 punts).  
Els punts s'assignaran a cada sol·licitud mitjançant l'atorgament de 10 punts a la proposta amb major nombre d'habitatges en sòl no urbanitzable, i a la resta, els corresponents proporcionalment en funció de la seua diferència amb aquella, de manera que la puntuació de cada sol·licitud resultarà de l'aplicació de la següent fórmula:   
  
PUNTS EXPEDIENT A ESTUDI =   
(ràtio habitatges en SNU per km² de l'expedient estudi) X (punt. màx.=10)  
--------------------------------------------------------------------------------   
ràtio d'habitatges per km² en l'expedient amb major ràtio  
  
c) Nombre d'habitatges inclosos en l'àmbit de minimització (fins a 10 punts).  
Els punts s'assignaran a cada sol·licitud mitjançant l'atorgament de 10 punts a la proposta amb major nombre d'habitatges en l'àmbit, i a la resta, els corresponents proporcionalment en funció de la seua diferència amb aquella, de manera que la puntuació de cada sol·licitud resultarà de l'aplicació de la següent fórmula:   
  
PUNTS EXPEDIENT A ESTUDI =   
(nre. habitatges de l'expedient a estudi) X (punt. màx.=10)  
-------------------------------------------------------------------------------   
nre. d'habitatges en l'expedient amb major nre. d'habitatges  
  
d) Que la superfície de l'àmbit de la minimització incloga, almenys en un 30 per cent, sòls crítics per a la recàrrega d'aqüífers en «Àrea estratègica 1», entenent-se per tals els que figuren en la següent capa del visor cartogràfic de la Generalitat: “Ordenació del territori i urbanisme/Àrees crítiques enfront del canvi climàtic/recàrrega d'aqüífers com a “Àrees estratègiques 1», accessible en el següent link: Recàrrega aqüífers  
https://breu.gva.es/b/T7WcmK7bfQ  
S'atorgarà dos punts (més 2 punts) a les sol·licituds que complisquen amb aquest criteri.  
e) Que l'ajuntament estiga adherit a l'Agència Valenciana de Protecció del Territori.  
S'atorgarà dos punts (més 2 punts) a les sol·licituds que complisquen amb aquest criteri.  
2. En els casos en els quals, havent obtingut igual puntuació durant el procés d'avaluació, fora necessari resoldre l'empat, s'atendrà la major puntuació obtinguda en el criteri de població. Si persistira l'empat, s'atendrà la data i hora de presentació en el registre corresponent.  
  
  
Base 9. Justificació de les subvencions  
1. Els ajuntaments beneficiaris hauran de presentar la documentació justificativa de la realització de l'activitat subvencionada, així com de les despeses subvencionables, en el termini màxim de 4 mesos comptats a partir de la publicació de la resolució de concessió.  
Quan es produïsquen circumstàncies que així ho aconsellen, d'ofici o prèvia sol·licitud ben justificada per l'ajuntament beneficiari i valorada per l'òrgan instructor, aquest podrà atorgar una ampliació del termini pel temps que, a tenor de les circumstàncies sobrevingudes, considere imprescindible per a la justificació que cal. Aquesta ampliació del termini no podrà excedir de la meitat del termini inicial ni perjudicar drets de tercer, i les seues condicions i procediment de concessió s'ajustarà al que es disposa en els articles 32 de la Llei 39/2015 LPAC i 70 del RLGS  
  
2. La justificació de la subvenció s'efectuarà mitjançant tràmit electrònic a través de la seu electrònica de la Generalitat.  
3. A l'efecte de justificació haurà de presentar-se la següent documentació:  
a) Factures reglamentàries segons la normativa vigent, o qualsevol altra documentació justificativa suficient, si és el cas, corresponents a les despeses subvencionables que s'establisquen en cada convocatòria.  
b) Certificació de la secretaria municipal indicant que la factura o documentació justificativa i el seu total import responen a la realització de l'activitat subvencionada. En el cas que l'import de la factura responga a diversos conceptes, s'haurà de certificar l'import que es corresponga amb la realització de l'activitat subvencionada.  
c) Documents urbanístics relacionats amb la minimització d'impactes territorials que constituïsquen l'activitat subvencionable establida en cada en cada convocatòria.  
d) Només en el supòsit de no figurar en el certificat mensual publicat en la web de la Sindicatura de Comptes (Justificació-Síndic de Comptes / https://www.sindicom.gva.es/pagina2 ), el beneficiari haurà d'aportar certificació acreditativa de trobar-se al corrent en el compliment de l'obligació de rendició dels seus comptes anuals davant la Sindicatura de Comptes.  
4. La no presentació de la justificació de la documentació en el termini fixat en aquesta base donarà lloc a la pèrdua de la subvenció, sense perjudici del que s'estableix en l'apartat primer d'aquesta base.  
  
Base 10. Mètode general de control  
Els controls de gestió per a la comprovació de l'adequada justificació de la subvenció (control administratiu) així com per a la comprovació de la realització de l'activitat a través del corresponent pla de control (control material), seguiran les següents directrius:  
I) Control administratiu:   
A) Abast: es comprovarà la totalitat dels expedients.  
En les sol·licituds d'ajuda es controlarà l'admissibilitat de les sol·licituds, verificant-se el seu contingut: correcte emplenament, signatura del sol·licitant, presentació de tota la documentació requerida en aquestes bases o en la legislació aplicable. Així mateix, es comprovarà el compliment per part dels sol·licitants dels requisits per a obtindre la condició de beneficiaris.  
B) Manera d'execució: control administratiu ple. En les sol·licituds de pagament es verificarà el 100% dels justificants de despesa, l'admissibilitat de les despeses subvencionables i els pagaments realitzats Es comprovaran els aspectes formals de les factures o documents de despesa. Es controlarà l'execució dels treballs en què consisteix l'activitat subvencionada.  
C) Termini d'execució dels controls administratius: orientatiu d'un màxim de 3 mesos, a comptar des que el beneficiari present la sol·licitud de pagament amb aportació dels documents de despesa, llevat que l'òrgan gestor sol·licite esmena de defectes corregibles en la documentació aportada, i en aquest cas el termini començara a comptar quan l'ajuntament beneficiari haja presentat les esmenes. Finalitzarà amb el certificat de l'òrgan gestor de comprovació.  
II) Control material:  
A) Abast: se seleccionarà, almenys, el 5% del total dels expedients de la línia, sempre que la suma dels imports subvencionats abaste un 10% de l'import total concedit en la convocatòria. Si no s'aconsegueix aquest percentatge de despesa s'augmentarà el percentatge dels expedients seleccionats fins a aconseguir-lo.   
Quant als criteris de selecció, seran aleatori no estadístic i de risc, estant-se al que establisca el Pla de control material.   
En el Pla de control material que s'aprove podran canviar-se de forma motivada els percentatges i criteris de selecció establits en aquestes bases reguladores.   
B) Manera d'execució: el tipus de control material serà en tot cas de caràcter administratiu (documental) i es realitzarà en el moment posterior al pagament que s'establisca en el corresponent Pla de control material.  
C) Termini d'execució dels controls materials: orientatiu de 6 mesos des que es comptabilitzen els documents comptables OK, finalitzant amb l'arxivament en els expedients de l'informe o check list resultant dels controls. En el cas que s'hagen constatat irregularitats susceptibles de reintegrament en virtut del que s'estableix en els articles 37.1 de l'LGS i 172 de l'LHPV, s'incoarà el procediment de reintegrament establit en l'article 42.2 de la LGS.  
D) Documentació acreditativa de l'execució del control: l'informe o check list resultant dels controls materials, si és el cas, notificacions de revocacions d'ajuda o de minoracions, o acords d'inici de procediments de reintegrament.  
  
Base 11. Protecció de dades de caràcter personal  
1. La gestió de les ajudes previstes en les presents bases comporta el tractament de dades de caràcter personal, i ha de complir-se amb les mesures i garanties regulades en la normativa en matèria de protecció de dades, especialment el Reglament (UE) 2016/679 del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades i en la Llei orgànica 3/2018, de 5 de desembre, de protecció de dades personals i garantia dels drets digitals.  
  
2. En el disseny de la sol·licitud, dels formularis, de l'aportació documental, i altres actes administratius hauran de tindre's en compte els principis de protecció de dades. En concret, les dades personals seran adequats, pertinents i limitats al que siga necessari en relació amb els fins per als que són tractats.  
3. En la convocatòria s'inclourà la informació que ha de facilitar-se a les persones interessades en relació amb les seues dades de caràcter personal, de conformitat amb el que es disposa en els articles 13 i 14 del Reglament (UE) 2016/679 i l'article 11 de la Llei orgànica 3/2018, de 5 de desembre.  
Quan l'ajuntament sol·licitant aporte dades de caràcter personal de terceres persones en el procediment administratiu, tindrà l'obligació d'informar-los, en els termes que estableix l'apartat 3 d'aquesta base, de les següents circumstàncies:  
- La comunicació d'aquestes dades a l'Administració de la Generalitat per al seu tractament en l'àmbit de les seues competències i d'acord amb els fins del procediment.  
- La possibilitat que la Generalitat realitze consultes relacionades amb les seues dades per a comprovar, entre altres coses, la seua veracitat. Si, en virtut d'una llei, aquesta consulta requereix autorització per part de les persones les dades de les quals es consultaran, l'ajuntament sol·licitant haurà d'haver recaptat aquesta autorització, que estarà disponible a requeriment de la Generalitat en qualsevol moment.  
- De la possibilitat i manera d'exercir els drets d'accés, rectificació, supressió, limitació del tractament o oposició que li assisteixen en relació amb el tractament de les seues dades personals.  
4. En la gestió d'aquestes ajudes s'ha de garantir una seguretat adequada de les dades personals, inclosa la protecció contra el tractament no autoritzat o il·lícit i contra la seua pèrdua, destrucció a mal accidental, mitjançant l'aplicació de mesures tècniques o organitzatives apropiades i aconseguir així la integritat i confidencialitat de les dades.  
  
Base 12. Obligacions de publicitat activa i obertura de dades  
Sense perjudici de les obligacions de publicitat activa dels ajuntaments beneficiaris, en virtut de la Llei 19/2013, de 9 de desembre, de transparència, accés a la informació pública i bon govern, i de la Llei 1/2022, de 13 d'abril, de transparència i bon govern de la Comunitat Valenciana, aquells tenen les següents obligacions:  
1. Donar l'adequada publicitat del caràcter públic del finançament de programes, activitats, inversions o actuacions de qualsevol classe que siguen objecte de subvenció, incloent-hi el logotip de la Generalitat Valenciana en mitjans de difusió com per exemple cartells, materials impresos, mitjans electrònics o audiovisuals i en qualsevol altre mitjà de publicitat que es realitze de l'activitat subvencionada.  
2. Subministrar a la Conselleria concedent, després del requeriment, tota la informació que siga necessària per al compliment per aquesta de les obligacions previstes en la legislació sobre transparència, en el termini de 15 dies hàbils des del requeriment.  
3. Sempre que siga possible, disposar dels nous conjunts de dades que es generen per la formalització i el desenvolupament de les subvencions que concedisquen en relació amb aquestes bases, com a conjunt de dades obertes.